USS Pueblo (AGER-2)

USS Pueblo (runkonumero AGER-2) oli Yhdysvaltain laivaston viestitiedustelualus. Pohjois-Korean laivasto valtasi aluksen 23. tammikuuta 1968.
Valmistus.
Yhdysvaltain maavoimien kuljetusjoukot () tilasivat Wisconsinista Kewauneesta Kewaunee Shipbuilding and Engineering Corporationilta kuljetus- ja huoltoaluksen () nimellä "FP-344". Alus laskettiin vesille 16. huhtikuuta 1944 kumminaan rouva C. L. Duwall ja luovutettiin armeijalle kolmisen kuukautta myöhemmin 5. heinäkuuta.
Palvelus.
Alus nimettiin myöhemmin "FS-344":ksi. Se oli huoltoaluksena Filippiineillä armeijan satama-aluksena. Se poistettiin palveluksesta vuonna 1954, minkä jälkeen se makasi ankkurissa ensin Clatskaniessa Oregonissa ja myöhemmin Kalifornian Rio Vistassa. Armeijan luovuttua aluksesta tarpeettomana se siirrettiin 12. huhtikuuta 1966 laivastolle, joka nimesi sen 18. kesäkuuta "Puebloksi" runkonumerolla AKL-44. Se muutettiin ympäristöntutkimusalukseksi Puget Soundin laivastontelakalla, jolloin sen runkonumeroksi tuli 2. toukokuuta 1967 AGER-2.
Alus palautettiin 13. toukokuuta 1967 palvelukseen päällikkönään Lloyd M. Bucher. Länsirannikolla järjestettyjen koeajojen sekä operoinnin jälkeen alus lähti 6. marraskuuta San Diegosta Pearl Harboriin ja edelleen Yokosukaan Japaniin, jonne se saapui 1. joulukuuta. Alus sijoitettiin tiedustelu- ja merentutkimustehtäviin Japaninmerelle. Alus lähti 11. tammikuuta 1968 Sasebon satamasta viimeiselle merimatkalleen.
Pohjois-Korean hallussa.
Kansainvälisillä vesillä ollessaan alusta lähestyi 23. tammikuuta 1968 Pohjois-Korean laivaston vartiovene, joka käski "Pueblon" poistua alueelta tulenavauksen uhalla. Alus jatkoi tehtäviään. Paikalle saapui toinen vartiovene, joka avasi tulen haavoittaen neljää yhdysvaltalaista. Tulenavauksen jälkeen vartioveneiltä lähtenyt osasto valtasi aluksen, joka vietiin Wonsanin satamaan. Aluksen miehistö ja kaksi merentutkijaa, yhteensä 83 henkilöä, vangittiin. Heidät suljettiin rakennukseen, jossa ei ollut juoksevaa vettä tai lämmitystä ja jossa oli rottia ja luteita. Heitä myös pahoinpideltiin useita kertoja ja heitä estettiin nukkumasta.
Pohjoiskorealaisten lähteiden mukaan "Pueblo" oli Pohjois-Korean aluevesillä tullessaan vallatuksi, minkä Yhdysvallat kiisti. Pohjois-Korea itse oli määritellyt merirajansa 19 kilometrin päähän rannikosta. Yhdysvaltalaisen "National Guardian" -lehden julkaisemien asiakirjojen mukaan "Pueblon" osalta valtuuksia loukata Pohjois-Korean aluevesiä ei ollut kumottu. Aluksen lokikirjan mukaan se olisi myös ollut useaan otteeseen Pohjois-Korean aluevesillä.
Aluksen miehistö ja kaksi mertentutkijaa olivat vankeina yksitoista kuukautta vapautuen vasta 23. joulukuuta 1968 Panmunjonissa. Vastineeksi miehistön vapauttamisesta Yhdysvallat joutui antamaan allekirjoitetun kirjelmän aluevesien loukkaamisesta, pyytämään siinä anteeksi ja vakuuttamaan, ettei sama teko toistuisi enää. Alusta ei kuitenkaan palautettu Yhdysvaltain laivastolle.
Nykytilanne.
Alus on nykyään Pohjois-Koreassa Pjongjangissa joen rannassa museoaluksena ja turistinähtävyytenä. Se on ainoa Yhdysvaltain laivaston alus, joka on kaapattuna ja samanaikaisesti edelleen aktiivikäytössä olevien alusten listalla.